Siegfried Mureșan, la Interviurile Digi24.ro: Înțelegerea cu PSD nu a fost să aibă ei primele 2 locuri pe lista pentru europarlamentare
Data actualizării: Data publicării:
Siegfried Mureșan, vicepreședinte PPE, este invitat la Interviurile Digi24.ro, unde va răspunde la întrebările jurnalistului Alexandru Rotaru.
Principalele declarații ale lui Siegfried Mureșan:
Lista PNL-PSD pentru europarlamentare: Vom stabili luni cine va deschide lista pentru europarlamentare. În PNL am decis cine vor fi candidații PNL și pe primele 7 locuri sunt doar europarlamentari în funcție. PSD a ales și el candidații săi și conceptul acestei liste comune prevedea un candidat independent pe locul 1. Ramona Chiriac a anunțat retragerea într-o ședință a conducerii PSD-ului. Vom discuta și vom reevalua situația.
Ramona Chiriac e șefa reprezentaței CE. Nu sunt purtătorul ei de cuvânt. A zis public din motive personale că nu vrea. Nu noi am propus-o. Nu e amatorism din partea PNL.
Conceptul inițial a fost să avem un independent și nu a fost înlocuit de un alt concept până acum. Nu ne dorim un experiment care să nu funcționeze, ci o listă credibilă. Am adoptat în unanimitate în PNL o listă de colegi din Parlamentul European și consider că e foarte bună.
Eu îmi doresc un candidat competent, credibil, care să poată reprezenta cu cinste lista în perioada de campanie și România în PE.
Extremismul: Un vot pentru extremiști e un vot pierdut la alegerile europarlamentare. Buna guvernare e o soluție împotriva extremismului. Curentul extremist a fost alimentat în ultimii doi ani de propaganda Rusiei, de pionii Rusiei din UE. Rusia, fiindcă știe că nu mai suntem atrași de modelul rusesc, încearcă să creeze un curent anti-european. Șoșoacă și Simion sunt alimentați de Rusia. Șoșoacă se întâlnește periodic cu ambasadorul Rusiei aici. Toți cei care au contacte cu Rusia acum își iau narativul de acolo și pleacă cu ideile ei. În Moldova unii lideri ai AUR au interdicție cu argumente bune. Rusia a încercat să destabilizeze situația în ultimii ani, dar va continua să încerce. Știm că ajută partide extremiste financiar din alte state ale UE. Autoritățile din România trebuie să investigheze asta și dacă e așa publicul trebuie informat. Extremismul nu trebuie subestimat, extremiștii sunt perfizi, se joacă cu temerile oamenilor. Statul român trebuie să fie mai activ în a informa oamenii bine pentru a nu cădea pradă dezinformării. Marea majoritate a oamenilor și din România și din UE, dar și din R. Moldova este pro-europeană, extremismul a crescut puțin în unele state.
NATO și alegerile europene: Oamenii politici din România se împart în două categorii, care au șanse și nu au șanse. Klaus Iohannis are șanse de a ocupa o poziție de vârf la nivel european, pentru că se bucură de încredere. Candidatura e una serioasă, modul în care a anunțat-o a fost serios. A spus tot ce trebuie spus despre candidatură. Eforturile noastre trebuie să meargă în acea direcție.
Despre situația la nivelul instituiilor europene, PPE și-a desemnat în cadrul Congresului candidatul pentru poziția de președinte a CE. Cred că vom câștiga alegerile europarlamentare. Cred că Ursula von der Leyen va rămâne președinte al Comisiei Europene. Restul deciziilor vor fi luate după alegerile europene. Iohannis e un posibil nume pentru președinția Consiliului European. Se bucură de încredere la nivelul PPE. Totul are caracter speculativ în momentul de față. Îl văd într-o astfel de funcție de conducere, cred că ar avea sprijinul PPE. Ar fi un lucru bun pentru România.